
PATVIRTINTA
Šiaulių miesto savivaldybės tarybos
2017 m. rugsėjo 7 d. sprendimu Nr. T-328 (2025 m.                      sprendimo Nr. T-
redakcija)


INŽINERIJOS IR INFORMATIKOS MOKSLŲ KRYPTIES STUDIJŲ ŠIAULIŲ MIESTE PARAMOS SKYRIMO TVARKOS APRAŠAS

I SKYRIUS
BENDROSIOS NUOSTATOS

1. Inžinerijos ir informatikos mokslų krypties studijų Šiaulių mieste paramos skyrimo tvarkos aprašas (toliau – Aprašas) reglamentuoja finansinės paramos skyrimo asmenims, studijuojantiems inžinerijos ir informatikos mokslų krypties bakalauro ir magistrantūros studijų programas Šiaulių miesto savivaldybės teritorijoje veikiančiose aukštosiose mokyklose, (toliau – studentai) ir kviestiniams dėstytojams, atvykstantiems dėstyti į Šiaulių miesto savivaldybės teritorijoje veikiančias aukštąsias mokyklas pagal minėtų mokslų krypties studijų programas, (toliau  – kviestiniai dėstytojai) tvarką.
2. Inžinerijos ir informatikos mokslų krypties bakalauro ir magistrantūros studijoms finansinė parama skiriama iš Šiaulių miesto savivaldybės biudžeto (toliau – savivaldybės biudžetas) lėšų.

II SKYRIUS
PARAMOS LĖŠŲ PASKIRTIS, NAUDOJIMO KRITERIJAI IR DYDIS

3. Inžinerijos ir informatikos mokslų krypties bakalauro ir magistrantūros studijų paramos lėšos skiriamos skatinamosioms studentų stipendijoms ir aukštos kvalifikacijos kviestiniams dėstytojams.
4. Savivaldybės biudžeto lėšos skatinamosioms stipendijoms konkurso būdu skiriamos inžinerijos ir informatikos mokslų krypties bakalauro ir magistrantūros studijų programų labai gerai ir gerai besimokantiems studentams (vidurkis ne mažesnis kaip 8 balai), kurie aktyviai dalyvauja bent vienoje iš šių veiklų: mokslinėje, tiriamojoje ar visuomeninėje.
5. Savivaldybės biudžeto lėšos skiriamos Šiaulių miesto savivaldybės teritorijoje veikiančioms aukštosioms mokykloms, į kurias atvyksta aukštos kvalifikacijos kviestiniai dėstytojai dėstyti pagal inžinerijos ir informatikos mokslų krypties bakalauro ir magistrantūros studijų programas.
6. Kviestiniams dėstytojams skiriamos lėšos, jei aukštosios mokyklos skiriamų lėšų dalis sudaro ne mažiau kaip 20 procentų lėšų, reikalingų kiekvieno kviestinio dėstytojo darbo užmokesčiui, kelionės ir apgyvendinimo išlaidoms iš dalies apmokėti.
7. Finansinė parama studentams ir kviestiniams dėstytojams skiriama atsižvelgiant į paramai skiriamas savivaldybės biudžeto lėšas:
7.1. skatinamoji stipendija – vienam studentui 1 000 Eur vieną kartą per kalendorinius metus  (ne daugiau kaip 50 studentų); 
7.2. parama kviestiniam dėstytojui – vienam dėstytojui iki 5 000 Eur (ne daugiau kaip 10 dėstytojų).



III SKYRIUS
PARAMOS LĖŠŲ SKYRIMO TVARKA 

8. Inžinerijos ir informatikos mokslų krypties bakalauro ir magistrantūros studijų paramos lėšų skyrimą studentams ir kviestiniams dėstytojams koordinuoja Šiaulių miesto savivaldybės (toliau – Savivaldybė) mero potvarkiu sudaryta Studijų paramos darbo grupė (toliau – Darbo grupė). Darbo grupė sudaroma iš ne mažiau kaip 5 darbo grupės narių.
9. Savivaldybės administracija skelbia Atrankos gauti skatinamąją stipendiją konkursą (toliau – Atrankos konkursas). 
10. Savivaldybės meras tvirtina inžinerijos ir informatikos mokslų krypties bakalauro ir magistrantūros studijų skatinamajai stipendijai gauti paraiškos formą (toliau – paraiška). Paraiškoje nurodomi šie asmens duomenys: studento vardas, pavardė, telefono numeris, elektroninio pašto adresas, mokymosi įstaiga, studijų programa, studijų pažangumas, mokslinės, tiriamosios ir savanoriškos veiklos faktai, aukštosios mokyklos kontaktinio asmens vardas, pavardė, pareigos, telefono numeris, elektroninio pašto adresas. 
11. Savivaldybės meras tvirtina inžinerijos ir informatikos mokslų krypties bakalauro ir magistrantūros studijų skatinamajai stipendijai gauti ekspertinio vertinimo paraiškos formą. Paraiškoje nurodomi šie asmens duomenys: studento vardas, pavardė, telefono numeris, elektroninio pašto adresas, mokymosi įstaiga, studijų programa, studijų pažangumas, mokslinės, tiriamosios ir savanoriškos veiklos faktai, aukštosios mokyklos kontaktinio asmens vardas, pavardė, pareigos, telefono numeris, elektroninio pašto adresas.
12. Studentas, pretenduojantis gauti skatinamąją stipendiją, Darbo grupei per 10 darbo dienų pateikia šiuos dokumentus:
12.1. paraišką (paraiškos forma pridedama prie Atrankos konkurso sąlygų);
12.2. pažymą apie mokymąsi Šiaulių miesto savivaldybės teritorijoje veikiančioje aukštojoje mokykloje;
12.3. aukštosios mokyklos studijų programų komiteto (studijų kokybės priežiūros grupės) išrašą (rekomendaciją) apie studento studijų metų (semestrais) pažangumą (bendras vidurkis ne mažiau kaip 8 balai);
12.4. studento pasiekimus mokslinėje, tiriamojoje veikloje įrodančių dokumentų kopijas;
12.5. studento dalyvavimo savanoriškoje (visuomeninėje) veikloje įrodančių dokumentų kopijas.
13. Atrankos konkursui pretendento pateikti dokumentai registruojami Savivaldybės administracijos Švietimo skyriuje. Atrankos konkurso dokumentai nėra grąžinami.
14. Studento, pretenduojančio gauti skatinamąją stipendiją, dokumentus vertina Darbo grupė. 
15. Darbo grupė, vykdydama savo funkcijas, privalo užtikrinti informacijos, susijusios su jos veikla Darbo grupėje, konfidencialumą.
16. Darbo grupės narys negali dalyvauti svarstant ir vertinant paraiškas, kurias pateikė teikėjai, susiję su Darbo grupės nariu ryšiais, neleidžiančiais priimti objektyvių sprendimų.
17. Darbo grupės narys, pažeidęs Aprašo nuostatas ar kitus teisės aktus, atsako teisės aktų nustatyta tvarka.
18. Darbo grupė vertina tokią pretendento gauti skatinamąją stipendiją pateiktą informaciją balais ir atrenka daugiausia balų surinkusius studentus pagal šiuos vertinimo kriterijus:
18.1. studijų metų akademinius pasiekimus, kurių bendras vidurkis ne mažesnis kaip 8 balai; 
18.2. studijų metais mokslinėje ir tiriamojoje veikloje pasiektus reikšmingus laimėjimus, vykdytus mokslinius tyrimus ir eksperimentinės (socialinės, kultūrinės) plėtros projektus;
18.3. studijų metais dalyvavimą savanoriškoje veikloje Šiaulių mieste ir (ar) atstovavimą miestui šalyje ar užsienyje.
19. Darbo grupės sprendimai dėl skatinamųjų stipendijų skyrimo studentams įforminami Darbo grupės posėdžio protokolu. Darbo grupės sprendimai dėl skatinamųjų stipendijų skyrimo yra patariamojo pobūdžio. 
20. Skatinamosios stipendijos studentams skiriamos Savivaldybės mero potvarkiu.
21. Lėšas, skirtas skatinamajai stipendijai, į studento nurodytą sąskaitą perveda Savivaldybės administracijos Apskaitos skyrius (toliau – Apskaitos skyrius) per vieną mėnesį nuo Savivaldybės mero potvarkio pasirašymo dienos. 
22. Studentas, kuriam už pasiekimus ankstesniais metais skirta skatinamoji stipendija, pakartotinai teikti tų pačių pasiekimų negali.
23. Kvietimą teikti paraiškas kviestiniams dėstytojams skelbia ir paraiškų atitiktį kvietime nurodytiems reikalavimams vertina aukštosios mokyklos.
24. Savivaldybės meras tvirtina paraišką kviestinių dėstytojų, atvykstančių dėstyti į Šiaulių miesto savivaldybės teritorijoje veikiančias aukštąsias mokyklas pagal inžinerijos ir informatikos mokslų krypties studijų programas, vizitams finansuoti. Paraiškoje nurodomi šie asmens duomenys: dėstytojo vardas, pavardė,  aukštoji mokykla, mokslo kryptis, studijų programa.
25. Paramos lėšų dalis skiriama kviestinių aukštos kvalifikacijos dėstytojų vizitams finansuoti, jei:
25.1. dėstymo trukmė yra nuo 10 iki 15 darbo su studentais dienų (toliau – dėstymo dienos);
25.2. dėstytojo vidutinis darbo krūvis per vieną dėstymo dieną yra ne mažesnis kaip 2 kontaktinio darbo su studentais valandos, kurios apima formaliai suplanuotą tiesioginį dėstytojo bendravimą su studentais, bet neapima nuotolinio mokymo (išskyrus atvejus, kai paskelbus karantiną ir (ar) ekstremalią situaciją Lietuvos Respublikoje, aukštoji mokykla studijas organizuoja nuotoliniu būdu);
25.3. papildoma dėstytojo veikla, tokia kaip viešos paskaitos, tiriamasis darbas, akademinio ir administracinio personalo mokymai ir kita veikla, naudinga aukštajai mokyklai ir Šiaulių miesto bendruomenei, suteikia pridėtinę vertę.
26. Savivaldybės administracijai paskelbus informaciją Savivaldybės interneto svetainėje (www.siauliai.lt) apie finansinės paramos skyrimą kviestiniams dėstytojams, aukštosios mokyklos pateikia Darbo grupei atrinktų kviestinių dėstytojų paraiškas ir Aprašo 25 punkte nurodytus reikalavimus patvirtinančių dokumentų kopijas. 
27. Aukštųjų mokyklų pateikti dokumentai kviestinių dėstytojų paramai gauti registruojami Švietimo skyriuje. 
28. Darbo grupė įvertina aukštųjų mokyklų pateiktų dokumentų atitiktį Aprašo 25 punkte nurodytiems reikalavimams ir priima patariamojo pobūdžio sprendimą dėl kviestinių dėstytojų paramos.
29. Kviestinių dėstytojų, kuriems skiriamos paramos lėšos, kandidatūras tvirtina Savivaldybės meras. 
30. Kviestiniams dėstytojams skirtas lėšas pagal pasirašytą savivaldybės biudžeto lėšų naudojimo sutartį Apskaitos skyrius perveda aukštosioms mokykloms. Sutarties formą tvirtina Savivaldybės meras. 
31. Aukštosios mokyklos už kviestiniams dėstytojams skirtų lėšų panaudojimą atsiskaito Apskaitos skyriui teisės aktų nustatyta tvarka. 

IV SKYRIUS
BAIGIAMOSIOS NUOSTATOS

32. Asmens duomenys, pateikti Savivaldybės administracijai, tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų teisinę apsaugą, reikalavimais. Asmens duomenų tvarkymo tikslas – inžinerijos ir informatikos mokslų krypties studijų Šiaulių mieste paramos skyrimo Atrankos konkurso organizavimas, vykdymas ir administravimas, duomenys reikalingi Savivaldybės administracijai tinkamai organizuoti Atrankos konkurso įgyvendinimą ir kontrolę. Duomenų subjektų teisės įgyvendinamos Bendrajame duomenų apsaugos reglamente ir duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.
33. Asmens duomenys saugomi ne ilgiau, nei to reikalauja duomenų tvarkymo tikslai. Dokumentai, kuriuose yra asmens duomenys, saugomi vadovaujantis Dokumentų tvarkymo ir apskaitos taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“. Pasibaigus saugojimo terminui, dokumentai, kuriuose yra asmens duomenų, sunaikinami, išskyrus tuos, kurie įstatymų ar kitų teisės aktų, reglamentuojančių duomenų saugojimą, nustatytais atvejais turi būti perduoti saugoti pagal Lietuvos Respublikos dokumentų ir archyvų įstatymą, jo įgyvendinamuosius ir kitus teisės aktus, reglamentuojančius tokių dokumentų saugojimą.
34. Skundai dėl paraiškų vertinimo nagrinėjami teisės aktų nustatyta tvarka. Paraiškos teikėjas, nesutinkantis su paraiškos vertinimu, per vieną mėnesį nuo supažindinimo su Savivaldybės mero potvarkiu turi teisę raštu teikti Savivaldybės administracijai el. paštu svietimas@siauliai.lt motyvuotą raštą dėl paraiškos neteisingo vertinimo. Paraiškos teikėjo pastabas ir pretenzijas nagrinėja Savivaldybės mero potvarkiu tam tikslui sudaryta darbo grupė (toliau – Apeliacinė darbo grupė). Apeliacinė darbo grupė sprendimą turi priimti ne vėliau kaip per 5 darbo dienas nuo jos sudarymo dienos.
35. Savivaldybė, atsižvelgusi į Apeliacinės darbo grupės išvadas, turi teisę priimti sprendimą atmesti skundą arba pripažinti paraiškos vertinimo rezultatą negaliojančiu ir inicijuoti pakartotinį paraiškos vertinimą.
36. Savivaldybės administracija užtikrina tvarkomų asmens duomenų saugumą įgyvendinusi visas būtinas technines ir organizacines priemones, kad asmens duomenys būtų apsaugoti nuo atsitiktinio ar neteisėto sunaikinimo arba nuo atsitiktinio praradimo, pakeitimo, nesankcionuoto atskleidimo arba nesankcionuotos prieigos prie jų, ypač tais atvejais, kai asmens duomenys perduodami elektroninėmis ryšio priemonėmis, taip pat nuo visų kitų neteisėtų tvarkymo formų. Viešai skelbiamą informaciją Savivaldybės administracija pateikia, laikydamasi Bendrojo duomenų apsaugos reglamento nuostatų.
37. Tai, kas nereglamentuota Apraše, sprendžiama taip, kaip numatyta Europos Sąjungos ir Lietuvos Respublikos teisės aktuose ar Savivaldybės tarybos priimtuose sprendimuose.
38. Aprašo įgyvendinimą koordinuoja ir paramos skyrimo buhalterinę apskaitą tvarko Savivaldybės administracija.
39. Aprašą keičia ir papildo Savivaldybės taryba.

________________________________




